三原色

三原色，或者叫原色，係指唔可以透過其他色溝出嚟嘅「基本色」，分加色法原色同減色法原色兩種。

加色法三原色
加色法原色指紅、綠、藍，係光嘅三原色光，溝埋就會變白，係 RGB 色彩模式嘅基礎。

減色法三原色
減色法原色指用顏料或者染料溝色溝唔出嘅色，唔同領域喺定義上有少少出入。喺光學，減色法原色就即係加色法原色嘅互補色，換句話即係青色、桃紅同黃。減色法三原色溝埋，理論上應該係黑色，但係因為顏料同染料唔係純色，實際上並唔會得出黑。

喺視覺藝術，傳統上唔會講得咁仔細，而係講三原色係紅、黃、藍，無論係設計、影相、畫畫等等都係。

印刷講求準確，用嘅原色比較接近光學講嘅版本，都係叫青、桃紅同黃，但係雖然色名一樣，其實深淺唔同。例如印刷嘅青其實係一種特定嘅藍，唔係光學上講嘅青，印刷嘅黃亦其實係一種特定嘅深黃，而唔係光學上講嘅黃。印刷上嘅三原色，再加埋實際上溝唔出嘅黑，即係標準嘅青、桃紅、黃同黑四色，用 CMYK 四隻油墨印彩色嘢叫四色印刷，四色印刷嘅數學模型叫 CMYK 色彩模式。

色